Gepoogde rooftog eindig in massamoordFoto bloot ter illustrasie. (Argieffoto) Sewe mense is dood en nog vier beseer nadat ŉ gepoogde rooftog in Ennerdale, Gauteng, in ŉ massamoord ontaard het. Brig. Brenda Muridili, polisiewoordvoerder, sê die voorval het Saterdag kort voor 22:00 op die hoek van Beatrice- en Phillipstraat in Finetown plaasgevind. “Volgens ooggetuies het sowat vier verdagtes probeer om straatverkopers, wat hoenderpote verkoop, te beroof,” sê sy. “Die verkopers het egter die vermeende rowers se aanslae afgeweer deur klippe na die verdagtes en hul motors te gooi. Een van dié motors se agterruit is in die proses beskadig.” Die verdagtes het in hul motors op die vlug geslaan, maar glo later die aand te voet na die verkopers teruggekeer. Dié keer was hulle met vuurwapens gewapen. “Die verdagtes het glo in die rigting van die straatverkopers en bystanders begin skiet en altesame 11 mense is getref.” Drie mans en ŉ vrou het op die toneel aan hul beserings beswyk, terwyl nog twee vroue dood in die hospitaal dood verklaar is. Vyf ander mense, onder wie mans en vroue, is na die hospitaal geneem waar hulle vir skietwonde behandel is. Die dodetal het egter teen Sondag tot sewe gestyg nadat een van die slagoffers wat by die hospitaal opgeneem is, ook aan sy beserings beswyk het. Lt.genl. Elias Mawela, provinsiale kommissaris in Gauteng, het intussen die maksimum hulpbronne ontplooi in ŉ poging om diegene vas te trek wat agter die aanval sit. “Die provinsiale eenheid vir ernstige en geweldsmisdade, moord en roof volg alle leidrade op om die oortreders op te spoor en in hegtenis te neem,” sê Muridili. Die polisie se ondersoek na die moord en gepoogde moord op die inwoners van Ennerdale duur voort.